Det er dybt betænkeligt, at en så politiserende embedsmand som Jørgen Steen Sørensen nu ser ud til at skulle tage plads i Højesteret. Det kan ikke andet end svække tilliden til domstolen som en uafhængig instans i forhold til politiske holdninger og politiske præferencer.

Den nuværende ombudsmand har i flere tilfælde ageret politisk, og han har kørt et parløb med Socialdemokratiet, de radikale, Enhedslisten, Alternativet og Socialistisk Folkeparti. Han har sågar meget direkte lagt op til, ja nærmest anbefalet de førnævnte partier at nedsætte en undersøgelseskommission i forhold til sagen om barnebrude. Og det har de så også gjort. Efter min opfattelse er han klart gået over grænsen i denne sag.

Herudover har der været sagen om avisannoncerne i Libanon, hvor han ganske enkelt gik for vidt ved at beskæftige sig med, hvad libanesiske avislæsere skal beskæftige sig med.